[{"text_idx": "#000003", "text": "Arddangosfa \u2018Dwlu ar y Geiriau\u2019"}, {"text_idx": "#000007", "text": "Perchennog Manchester House, emporiwm ar fryn stryd fawr Llareggub, yw Mr Mog Edwards (y tybir ei fod yn ddyn di-briod). Mae\u2019n frethynnwr, yn ddilledydd, yn deiliwr o fri ac yn werthwr gwisgoedd, ac mae ei sgiliau\u2019n addas i bob dosbarth ac achlysur mewn bywyd, o greu dillad rhad ar gyfer gwaith amaethyddol i ffrogiau amser te, gwisgoedd hwyrol, dillad priodi a dillad baban."}, {"text_idx": "#000008", "text": "Yn y cyfamser, yn agosach at y mo\u0302r yn Lo\u0302n Cregyn, mae\u2019r weddw Miss Myfanwy Price, gweuwraig, gwniadwraig a pherchennog siop losin sy\u2019n fenyw sionc a thrwsiadus, yn byw ar ei phen ei hun mewn ffordd hunanfodlon a manwl. Mae\u2019n bwyta tost ac w\u0302y wedi\u2019i ferwi (a\u0302 chap w\u0302y i\u2019w gadw\u2019n gynnes) wrth iddi eistedd fel pin mewn papur yn ei cho\u0302t ty\u0302 binc brydferth ar o\u0302l pitran-patran i mewn o\u2019r lein ddillad."}, {"text_idx": "#000009", "text": "Mae\u2019n deimladwy iawn bod y pa\u0302r yn cynnal carwriaeth hirsefydlog sy\u2019n dibynnu ar ddeunyddiau ysgrifennu a stampiau i gyfleu eu hiraeth a\u2019u hangerdd ffyddlon a didwyll am ei gilydd. Bob nos, maent yn ysgrifennu llythyrau serch, ac yn eu hanfon yn o\u0302l ac ymlaen i\u2019w gilydd, ond nid yw\u2019r berthynas byth yn symud ymlaen. Mae bywyd yn ddigyffro yn y lle marwaidd hwn; does fawr ddim newyddion ac mae elw\u2019n brin: dywed Myfanwy wrtho am y nifer cymharol fach o losin a chardiau post mae wedi\u2019u gwerthu mewn manylder; mae busnes yn wael iawn i Mog a phrin yw\u2019r cwsmeriaid. Ond rhaid cynnal safonau: mae yntau\u2019n gwisgo\u2019i goleri pigog a\u2019i het wellt wrth iddo wneud fawr ddim ond meddwl am ei gariad, a hithau\u2019n treulio\u2019i hamser yn gwau rhosod ar ei doilis."}, {"text_idx": "#000010", "text": "Mae Mog yn dduwiol, yn fyrlymus, yn ddyheadol ac mae arian yn hollbwysig iddo; ac mae perthynas rhwng brethynnwr a menyw fusnes ffasiynol yn apelio ato. Er eu bod yn datgan eu cariad bythol at ei gilydd, yn eu breuddwydion yn unig y maent yn cwrdd ac yn caniata\u0301u i wedduster lithro. Breuddwydia Myfanwy fod Mog yn cael ei drawsnewid yn ffigwr tebyg i Samson, ar berwyl i\u2019w chludo ymaith a\u2019i llithio a\u0302 gogoniannau ei emporiwm, lle bydd yn gorwedd wrth ei hymyl ac yn twymo\u2019r cynfasau fel tostiwr trydan, a\u2019i hosanau gwely a\u2019i photel dw\u0302r twym yn cael eu bwrw o\u2019r neilltu. Yn ei ffantasi, mae hi\u2019n berlewygol wrth dderbyn ei gynnig i briodi ac yn mynd ar sbri siopa ac mae tiliau\u2019r siopau\u2019n canu o gwmpas y dref."}, {"text_idx": "#000011", "text": "Mae\u2019r brethynnwr yn ei dro yn breuddwydio bod ei gariad yn ffigwr tebyg i fo\u0302r-forwyn sy\u2019n eistedd yn wlyb diferu ar ei arffed. Yn draddodiadol, mae mo\u0302r-forynion yn symbol o bw\u0302er benywaidd, perygl a llithiad, ac eto o annibyniaeth a rhyddid hefyd. Fel petai\u2019n cydnabod hyn yn ei isymwybod, dymuna Mog glymu rhuban wen (sef symbol o rinwedd ac aberth) yng ngwallt Myfanwy, ond ni all wneud hyn. Mae hithau\u2019n cydnabod ei wir flaenoriaethau; bydd yn gwau waled las fel sgorpionllys y maes er mwyn iddo gadw\u2019i arian yn ddiogel. Erbyn diwedd y ddrama, mae\u2019r gwirionedd sydd wrth wraidd dyhead hirfaith y naill i\u2019r llall yn cael ei ddatgelu; rydym yn eu gweld yn byw\u2019n hapus ar waha\u0302n i\u2019w gilydd, un ar ben uchaf y dref a\u2019r llall ar ben isaf y dref ger y mo\u0302r, ar ynysoedd eu bodlonrwydd, lle gall Myfanwy werthfawrogi\u2019i hystafell ddiddorol a thaclus, na fydd Mr Mog Edwards byth yn dod i mewn iddi, tra bod yntau\u2019n hapus yn cadw\u2019i arian hyfryd yn agos at ei galon ei hun. Er bod Myfanwy yn datgan ei bod am fod gyda Mog am byth, ac yntau\u2019n dweud y bydd yn ei charu \u2018hyd oni wahaner ni gan angau\u2019, pam rannu ei holl olud bydol yn awr trwy briodi?"}, {"text_idx": "#000014", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000015", "text": "Croeso i Ganolfan Dylan Thomas!"}]